钦定古今图书集成/明伦汇编/氏族典/第169卷 > 《廖用贤尚友录》 > 北周
## 钦定古今图书集成/明伦汇编/氏族典/第169卷 > 《廖用贤尚友录》 > 北周

===颜之仪===按《周书颜之仪传》：之仪字子升，琅邪临沂人也。晋侍
中含九世孙。幼颖悟，三岁能读《孝经》。及长，博涉群书，
好为词赋。尝献《神州颂》，辞致雅赡。梁元帝手敕报曰：
“枚乘二叶，俱得游梁；应贞两世，并称文学。我求才子，
鲠慰良深。”江陵平，之仪随例迁长安。世宗以为麟趾
学士，稍迁司书上士。高祖初建储宫，盛选师傅，以之
仪为侍读太子后征吐谷浑，在军有过行，之仪以累
谏获赏，即拜小宫尹，封平阳县男。宣帝即位，迁上仪
同大将军、御正中大夫，进爵为公。宣帝崩，刘昉、郑译
等矫遗诏以隋文帝为丞相，辅少主。之仪知非帝旨，
拒而弗从。昉等知不可屈，乃代之仪署而行之。隋文
帝后索符玺，之仪又正色曰：“此天子之物，自有主者，
宰相何故索之？”于是隋文帝大怒，出为西疆郡守。隋
文帝践极，诏征还京师，进爵新野郡公。开皇五年，拜
集州刺史。在州清静。明年代还，遂优游不仕。十一年
冬卒，年六十九。有《文集》十卷。